Nous Amé de Monbeliart, sires de Monfacon, faisons savoir à touz... que nous avons vehu unes lettres, saines et entieres, seelées dou seal le noble baron Jehan, çay en arriers conte de Bourgoigne et signour de Salins, et dou seal le religious home et honeste l’abbé de Rosieres, esquex lettres ceste [clause] est mise et escripte entre les autres: Cil qui tanra Chestel-Guyon se puet crestre de fermeté, tanque à cemetiele de Saint-Anathoile et tanque à curtil mons. Perron de Ceyx et tanque à curtil mons. Colin Petit Coigsin, par domaiges rendant. En tesmoignaige de ceste chose, avons nous fait seler cez presentes lettres de nostre seal et dou seal à religious abbé de Rosieres. Ce fut fait en l’an de l’incarnacion Nostre Signour mil CC et sexante, l’endemain de la circoncision Nostre Signour. Et en tesmoignaige de ceste chose, nous, li devant diz Amey de Monbeliart, sires de Monfacon, avons mis nostre seal pendant en cest presenz transcrit, qui fut fait le mardi devant saint Barnabé l’apostre, l’an Nostre Signour qui corroit par mil CC et sexante et douze.